b'\n_START_ARTICLE_\nDen katolske kirke\n_START_SECTION_\nHistorisk bakgrunn\n_START_PARAGRAPH_\nDen kristne kirke ble tidlig organisert under fem patriarker, med sete i Jerusalem, Antiokia, Alexandria, Konstantinopel og Roma. Patriarken i Roma, paven, fikk tidlig en s\xc3\xa6rstilling, ettersom hans bispesete regnes som nedarvet fra apostelen Peter. Etter det vest-romerske rikets fall p\xc3\xa5 400-tallet ble Konstantinopel stadig viktigere politisk og \xc3\xb8konomisk sett, og samtidig utviklet det seg doktrin\xc3\xa6re forskjeller mellom den \xc3\xb8stlige og den vestlige kirken. _NEWLINE_I 1054 oppsto det store skismaet mellom patriarkene i Konstantinopel og Roma, og kirken ble splittet i den katolske og den ortodokse kirke. Mot slutten av det 15. \xc3\xa5rhundre oppsto stridigheter omkring dogmer, tradisjoner og fromhetsliv, senere kjent som reformasjonen. Dette f\xc3\xb8rte til at enkelte br\xc3\xb8t ut og dannet nye kirker, som s\xc3\xa6rlig fikk stort omfang i Nord-Europa og England.\n_START_SECTION_\nTrosl\xc3\xa6re\n_START_PARAGRAPH_\nKatolsk tro er oppsummert i den nikenske trosbekjennelse og er n\xc3\xb8yere detaljert i katekismen til den katolske kirke. Basert p\xc3\xa5 l\xc3\xb8ftene til Jesus Kristus i Evangeliene, mener kirken at den ledes gjennom Den hellige \xc3\xa5nd og at kirkens dogmatiske ufeilbarlighet derfor er beskyttet fra vrangl\xc3\xa6re. Den katolske kirke l\xc3\xa6rer at Den hellige \xc3\xa5nd \xc3\xa5penbarer Guds sannhet gjennom De hellige skrifter, Hellig Tradisjon og Magisteriet._NEWLINE_De hellige skriftene er de 73 b\xc3\xb8kene i den katolske bibelen. Den best\xc3\xa5r av de 46 b\xc3\xb8kene funnet i den eldgamle greske versjonen av Det gamle testamentet - kjent som Septuaginta- og de 27 skriftene i Det nye testamentet som f\xc3\xb8rst ble funnet i Codex Vaticanus og listet opp i p\xc3\xa5skebrevet til Athanasius. Den Hellige Tradisjon best\xc3\xa5r av den l\xc3\xa6ren som stammer fra Apostlenes tid. De hellige skriftene og den Hellige Tradisjon blir sammen sett p\xc3\xa5 som "depositumet av tro" (depositum fidei). Disse blir igjen tolket av Magisteriet (fra magister, latin for "l\xc3\xa6rer"), den l\xc3\xa6rende autoriteten i kirken, best\xc3\xa5ende av biskopene sammen med paven, som er biskopen av Roma._NEWLINE_Sentralt i trosl\xc3\xa6ren er de syv sakramentene, med d\xc3\xa5p og nattverd som de aller viktigste. De andre sakramentene er konfirmasjon (i katolsk sammenheng ofte kalt ferming), skriftem\xc3\xa5l, ektevigsel, ordinasjon og sykesalving. Katolsk l\xc3\xa6re skiller seg fra protestantisk b\xc3\xa5de i antall sakramenter, og i sakramentenes innhold._NEWLINE_Det som for utenforst\xc3\xa5ende gjerne er det mest synlige trekk ved Den katolske kirke er forholdet til helgenene, og spesielt til jomfru Maria. Den l\xc3\xa6rer at de hellige, personer som etter sin d\xc3\xb8d kom rett til Himmelen, g\xc3\xa5r i forb\xc3\xb8nn for de levende. Helgenene \xc3\xa6res derfor gjennom festdager, ikoner og relikvier. Under reformasjonen var en av hovedanklagene mot Den katolske kirke at dette utgjorde avgudsdyrkelse. Katolsk l\xc3\xa6re definerer p\xc3\xa5 sin side den pietet som tilkommer helgenene (lat. venerare) som essensielt helt annerledes enn den som tilkommer Gud alene (lat. adorare).\n_START_SECTION_\n\xc3\x98kumenikk og samfunnsmessige sp\xc3\xb8rsm\xc3\xa5l\n_START_PARAGRAPH_\n\xc3\x98kumenikk (fra gresk oikoumenikos, \xc2\xabsom ber\xc3\xb8rer den bebodde verden\xc2\xbb) er en betegnelse for den kristne enhetstanken, og er relatert til religionsdialog. Den katolske kirke mener \xc3\xa5 v\xc3\xa6re identisk med den kirke som ble grunnlagt av Kristus. Den \xc3\xb8kumenikk som den svenske teologen og Nobels fredsprisvinner, Nathan S\xc3\xb6derblom, sto for, innebar at hver kirkesamfunn er likestilte, er derfor uforenelig med den katolske l\xc3\xa6re. Fram til 1950-tallet ble denne \xc3\xb8kumenikk avvist._NEWLINE_Pave Johannes XXIII og Andre Vatikankonsil innf\xc3\xb8rte en ny praksis som heller skulle fremme gode forhold til medkristne framfor \xc3\xa5 st\xc3\xa5 fast p\xc3\xa5 ulikheter i l\xc3\xa6ren. B\xc3\xb8nn med ikke-katolikker ble tillatt i motsetningen til tidligere kirkelover._NEWLINE_Den 29. juni 2007 ble det utgitt et dokument av Vatikanets Troskongregasjonen som ber\xc3\xb8rte det \xc3\xb8kumeniske samarbeidet med de protestantiske og ortodokse kirkene. Dokumentet, benevnt som Responsa ad quaestiones, bar kardinal William Joseph Levadas signatur, henviste til hva som ble besluttet ved Andre Vatikankonsil og deretter slo atter fast av Vatikanet gjentatte ganger, senest i dokumentet Dominus Iesus (2000). Dokumentet sl\xc3\xa5r fast at, i henhold til den katolske kirke, kan kirker utenfor den katolske kirke, ikke bli ansett for v\xc3\xa6re kirker i egentlig mening. Unntaket er de ortodokse kirker, noe som opprettholder det katolske synet p\xc3\xa5 sakramentet og presteembetet._NEWLINE_Det ble ogs\xc3\xa5 sl\xc3\xa5tt fast at i henhold til den katolske kirke har de protestantiske kirkesamfunnene ikke de riktige sakramentet. N\xc3\xa5r det gjelder \xc3\xb8kumeniske diskusjoner skrives det i dokumentet at \xc2\xabdialog er bare konstruktivt om deltagerne viser troskap til den katolske identiteten\xc2\xbb._NEWLINE_Den katolske kirke \xc3\xb8nsker fortsatt ikke \xc3\xa5 ha felles nattverdfeiring med protestantiske kirkesamfunn p\xc3\xa5 grunn av ulike syn p\xc3\xa5 hva denne inneb\xc3\xa6rer; den katolske kirke betoner transsubstansiasjonen, mens de lutherske kirkene ser p\xc3\xa5 nattverdens mer som en symbolsk handling. Den katolske kirken \xc3\xb8nsker ikke bruk av prevensjon, da den mener at muligheten for nytt liv ikke skal hindres p\xc3\xa5 kunstig m\xc3\xa5te, og godtar bare seksuell avholdenhet som virkemiddel for ikke \xc3\xa5 f\xc3\xa5 barn. \xc2\xabBarn er viktig\xc2\xbb sa paven under et mediaopptak fra messen jula 2008. Paven mener kondomer ikke hjelper mot aids-epidemien, men tvert imot kan gj\xc3\xb8re situasjonen verre i afrikanske land hvor sykdommen er utbredt, og mener problemet prim\xc3\xa6rt er et fattigdomsproblem som de vestlige landene ikke er villige til \xc3\xa5 ta opp og erkjenne. Kirkens kondomforbud er kontroversielt, og enkelte innen kirken hevder at dette gir store belastninger for verdens fattige ved manglende familieplanlegging, setter unge kvinners liv i fare og \xc3\xb8ker faren for hiv-smitte._NEWLINE_Den katolske kirke er konsekvent imot bruk av abort, og mener at menneskelivet begynner n\xc3\xa5r en s\xc3\xa6dcelle befrukter en eggcelle og at livet har begynt allerede f\xc3\xb8r det befruktede egget fester seg til livmorveggen, Det er ingen forskjell mellom et fullt utviklet menneske og et befruktet egg. Medlemmer som utf\xc3\xb8rer abort blir bannlyst. _NEWLINE_Den katolske kirken, som de protestantiske kirkene, har ogs\xc3\xa5 strid med sp\xc3\xb8rsm\xc3\xa5let om homofili. Kirken regner homofili som et brudd p\xc3\xa5 den naturlige orden, og pave Benedikt XVI sammenlikner kampen mot homofili med arbeidet for \xc3\xa5 redde regnskogene, ettersom ogs\xc3\xa5 homoseksuelle forhold er en \xc3\xb8deleggelse av skaperverket. Den katolske kirken er motstander av homofile og lesbiske ekteskap og ser p\xc3\xa5 homofile handlinger som en synd.'